《丙戌重九用东坡丙子重九韵 其二》
清代·张佩纶

故人夙戒我，同搴北山去。乘兴忽中败，劳哉章使君。

今年山雨足，高土生苔纹。奔流下冀野，糜沸如汤沄。

恤邻不闭籴，佳节敢犒勤。荒居尚得蟹，惠与三老分。

此邦岁独乐，蔬蕨缘溪濆。我忧亦何补，闲入麋鹿群。

尽遣百朋从，随在生幽欣。邻翁为我计，便乞营田耘。

作者简介：（1848—1903）直隶丰润人，字幼樵，一字绳庵，又字篑斋。同治十年进士，擢侍讲。光绪间官侍讲学士，署左都副御史。以纠弹大臣名著一时。中法战争期间会办福建军务，马尾之役，以戒备不严，舰队、船厂被毁，乃逃避乡间。褫职戍边。后释还，入李鸿章幕。佐办庚子议和。旋称疾不出。有《涧于集》、《涧于日记》。